Na podlagi 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22, 54/22 – ZUPŠ-1, 114/23 in 136/23 – ZIUZDS), 57. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb) in drugega odstavka 18. člena Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) **Republika Slovenija, Urad Vlade RS za komuniciranje, Gregorčičeva ulica 25, 1000 Ljubljana** objavljaprosto strokovno-tehnično delovno mesto za poln delovni čas za nedoločen čas s tri (3) mesečno poskusno dobo, in sicer:

**FINANČNIK VII/2 - II (šifra DM 202)**

**v Službi za splošne zadeve (SSZ).**

Kandidati, ki se bodo prijavili na prosto delovno mesto, morajo poleg splošnih pogojev, ki jih urejajo predpisi s področja delovnega prava, izpolnjevati naslednje pogoje:

* na zadnji dan roka za oddajo kandidatur morajo imeti zaključeno visokošolsko strokovno izobraževanje (prva bolonjska stopnja) ali specialistično izobraževanje po višješolski izobrazbi (prejšnje)/specializacija po višješolski izobrazbi (prejšnja) ali visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja),
* na zadnji dan roka za oddajo kandidature morajo imeti vsaj 3 (tri) leta delovnih izkušenj,
* znanje uradnega jezika,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo, opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Naloge delovnega mesta so:

* sodelovanje s sektorji in službami pri pripravi predloga proračuna, rebalansa proračuna in zaključnega računa,
* izdelovanje likvidnostnih načrtov in spremljanje realizacije/odstopanj realiziranega od načrtovanega,
* priprava gradiv, pojasnil in utemeljitev za potrebe računskega sodišča in notranje revizije,
* pripravljanje predlogov prerazporeditev med proračunskimi postavkami in znotraj njih,
* zbiranje, urejanje ter pripravljanje podatkov za izdelavo analize o finančnem poslovanju proračunskega uporabnika,
* obračunavanje davkov in prispevkov (pogodbe o delu, avtorske pogodbe, obvezna praksa, delo študentov, obračun davka na dodano vrednost),
* evidentiranje in pripravljanje dokumentacije finančnega in materialnega poslovanja,
* priprava in obračuni nalogov za službena potovanja,
* urejanje podatkov za obračun plač,
* sodelovanje pri izvajanju nalog pisarniškega poslovanja.

**Prednost pri izbiri bodo imeli kandidati z ekonomsko izobrazbo in z delovnimi izkušnjami s finančno računovodskega področja, obračunavanja povračila stroškov delavcem, obračunavanja plač ter obračuna davkov in prispevkov iz drugega pogodbenega razmerja.**

Prijava na prosto delovno mesto mora vsebovati:

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela, opis dela ter stopnjo zahtevnosti delovnega mesta).

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil.

Izbrani kandidat bo delo opravljal na **strokovno-tehničnem delovnem mestu finančnik VII/2 - II (izhodiščni plačni razred delovnega mesta je 36. plačni razred oz. 1.815,99 EUR bruto)**. Z izbranim kandidatom bo sklenjeno delovno razmerje za nedoločen čas, s polnim delovnim časom in s (3) trimesečnim poskusnim delom. Izbrani kandidat bo delo opravljal v uradnih prostorih Republika Slovenija, Urad Vlade RS za komuniciranje, Gregorčičeva ulica 25, 1000 Ljubljana, oziroma v drugih uradnih prostorih urad ter na terenu. **Izbrani kandidat lahko delo opravlja tudi na svojem domu, do največ 12 delovnih dni mesečno, skladno s Pravilnikom o opravljanju dela od doma v Uradu Vlade RS za komuniciranje št. 020-2/2012/27 z dne 25. 3. 2022.**

Kandidati pošljejo prijavo v pisni obliki na priloženem obrazcu **"Vloga za zaposlitev**", v zaprti ovojnici, na naslov Urad Vlade Republike Slovenije za komuniciranje**, Gregorčičeva 25, 1000 Ljubljana**, z označbo **"DM 202 – Finančnik VII/2 (II)"** na spodnji levi oz. zadnji strani ovojnice,in sicer **v roku 10 (deset) dni (zadnji dan prijave je 18. 3. 2024)** po objavi na spletnem mestu državne uprave GOV.SI in spletni strani Zavoda RS za zaposlovanje. Če je prijava poslana po pošti, se šteje, da je pravočasna, če je oddana na pošto priporočeno najkasneje zadnji dan roka za prijavo. Za pisno obliko prijave se šteje tudi elektronska oblika, poslana na elektronski naslov [**kadrovska.ukom@gov.si**](mailto:kadrovska.ukom@gov.si)**,** pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni najkasneje v (8) osmih dneh po zaključenem postopku. Obvestilo o končanem postopku bo objavljeno na enotnem portalu državne uprave GOV.SI: <https://www.gov.si/zbirke/delovna-mesta/>.

Informacije o delovnem področju: mag. Valerija Obu, vodja Službe za splošne zadeve, tel. št. 01 478 26 26.

V besedilu javne objave uporabljeni izrazi, zapisani v moški slovnični obliki, so uporabljeni kot nevtralni za moške in ženske.

Številka: 110-5/2024/2

Datum: 7. 3. 2024

Petra Bezjak Cirman

direktorica

po pooblastilu št. 100-31/2010/148:

mag. Valerija Obu

vodja kadrovskega poslovanja